 คาเฟ่หัวมุมตามชื่อร้านย่านชิบูย่า เดินจากสถานีชิบูย่าใช้เวลาประมาณ 5นาที ร้านหาไม่ยากเท่าไหร่ครับ
อยู่ไม่ไกลจากรูปปั้นหมาฮาจิโกะ หน้าร้านเป็นบาร์กาแฟเล็กๆ ของ No. 8 Bear Pond ที่นั่งไม่เยอะมาก
มีโต๊ะจนาดใหญ่กลางร้านที่สามารถนั่งแชร์กันได้ กับที่นั่งรอบๆอีกไม่กี่ที่เท่านั้นครับ

 ด้านในจะเป็นส่วนร้านอาหารแนว American Diners ตกแต่งแบบเรียบง่าย ด้วยโทนสีขาวดำและสีแดง เก้าอี้เหล็กกับโซฟาหนังตัวยาว บรรยากาศสบายๆ เมนูอาหารจานเดียวง่ายๆ อย่าง สลัด แซนวิช พิซซ่า หน้าร้านมีเมล็ดกาแฟขายด้วย เรียกว่ามาที่นี่ที่เดียวได้ครบทั้งอาหารและกาแฟเลยครับ

 ถ้าใครชอบดื่มกาแฟเข้มๆ แนะนำ “Red Eye” เป็นกาแฟดริปแบบฟิลเตอร์ใส่เอสเปรซโซ่เพิ่ม อีก 1ชอต ได้กาแฟ 2อารมณ์ผสมกัน ทั้งรสชาติ ความหอมและความเข้ม รับรองคาเฟอีนเข้มข้นจนตาค้างแน่นอน 
 “Latte” ก็อร่อยครับ เมล็ดกาแฟจาก Bear Pond Espresso Roasters เบลนด์ดี รสชาติเข้มข้นแต่นุ่มนวล มีมิติดีครับ จะดื่มที่ร้านหรือสั่งกลับบ้าน เค้าก็ทำลาเต้อาร์ทลายสวยๆมาให้ทุกแก้วครับ
  
 สรุปว่ากาแฟดี อาหารอร่อย บรรยากาศวัยรุ่น คนเยอะพอสมควร ถ้าไปตรงมื้ออาจจะต้องรอคิวนิดหน่อย
ราคากลางๆตามมาตรฐานโตเกียว ดีทุกอย่าง เสียอย่างเดียว ทางร้านไม่อนุญาตให้ถ่ายรูปในร้านครับ   
